## Uredba o načinima i uvjetima napredovanja državnih službenika

### NN 77/2007 (25.7.2007.), Uredba o načinima i uvjetima napredovanja državnih službenika

# VLADA REPUBLIKE HRVATSKE

2421

Na
temelju članka 90. stavka 4. Zakona o državnim službenicima (»Narodne novine«, br. 92/2005 i 142/2006), Vlada Republike Hrvatske je na
sjednici održanoj 19. srpnja 2007. godine donijela

## UREDBU

### O NAČINIMA I UVJETIMA NAPREDOVANJA DRŽAVNIH SLUŽBENIKA

PREDMET UREDBE

Članak 1.

Ovom
Uredbom uređuju se načini i uvjeti napredovanja državnih službenika.

NAČINI NAPREDOVANJA

Članak 2.

Državni
službenik može napredovati rasporedom na više radno mjesto unutar iste
kategorije (na radno mjesto više razine iste potkategorije ili na radno mjesto
u višoj potkategoriji) ili prelaskom u višu kategoriju radnog mjesta.

Načini
napredovanja državnih službenika su: redovito napredovanje i izvanredno
napredovanje.

REDOVITO NAPREDOVANJE

Članak 3.

Državni
službenik može napredovati ako je ispunio uvjete iz članka 90. Zakona o
državnim službenicima i uvjete za raspored na radno mjesto propisane Uredbom o
klasifikaciji radnih mjesta u državnoj službi i pravilnikom o unutarnjem redu
(redovito napredovanje).

IZVANREDNO NAPREDOVANJE

Članak 4.

Državni
službenik može napredovati ako je ispunio uvjete iz članka 90. Zakona o
državnim službenicima, uvjete stručnog znanja iz članaka 5., 6. i 8. ove Uredbe
i ostale uvjete propisane Uredbom o klasifikaciji radnih mjesta u državnoj
službi i pravilnikom o unutarnjem redu (izvanredno napredovanje).

UVJETI IZVANREDNOG
NAPREDOVANJA NA RADNA MJESTA RUKOVODEĆIH DRŽAVNIH SLUŽBENIKA

Članak 5.

Državni
službenik koji ima poslijediplomski znanstveni ili stručni studij odnosno
doktorat znanosti u području povezanom s državnom ili javnom upravom ili s
djelokrugom državnog tijela može napredovati na radno mjesto u potkategoriji
višeg rukovoditelja i rukovoditelja s četiri godine radnog iskustva na
odgovarajućim poslovima u državnoj službi, odnosno na radno mjesto u
potkategoriji nižeg rukovoditelja s tri godine radnog iskustva na odgovarajućim
poslovima u državnoj službi.

Državni
službenik može napredovati na radno mjesto u pot­kategoriji
višeg rukovoditelja i rukovoditelja s četiri godine radnog iskustva na
odgovarajućim poslovima u državnoj službi, odnosno na radno mjesto u
potkategoriji nižeg rukovoditelja s tri godine radnog iskustva na odgovarajućim
poslovima u državnoj službi i bez ispunjavanja uvjeta iz stavka 1. ovoga članka
ako postiže naročito istaknute rezultate u području od značaja za rad državnog
tijela.

UVJETI IZVANREDNOG
NAPREDOVANJA NA RADNA MJESTA VIŠIH DRŽAVNIH SLUŽBENIKA

Članak 6.

Državni
službenik koji ima doktorat znanosti u području povezanom s djelokrugom
državnog tijela može napredovati na radno mjesto u potkategoriji glavnog
savjetnika s četiri godine radnog iskustva na odgovarajućim poslovima u
državnoj službi.

Državni
službenik koji ima poslijediplomski znanstveni ili stručni studij odnosno
doktorat znanosti u području povezanom s djelokrugom državnog tijela može
napredovati na radno mjesto u potkategoriji višeg savjetnika – specijalista s
četiri godine radnog iskustva na odgovarajućim poslovima u državnoj službi.

Državni
službenik koji ima poslijediplomski znanstveni ili stručni studij odnosno
doktorat znanosti u području povezanom s djelokrugom državnog tijela može
napredovati na radno mjesto u potkategoriji višeg savjetnika s tri godine
radnog iskustva na odgovarajućim poslovima u državnoj službi.

Državni
službenik može napredovati na radna mjesta u potkategoriji glavnog savjetnika,
višeg savjetnika – specijalista i višeg savjetnika i bez ispunjavanja uvjeta
višeg stupnja obrazovanja iz stavaka 1. do 3. ovoga članka ako postiže naročito
istaknute rezultate u području od značaja za rad državnog tijela.

MIŠLJENJE O ISPUNJAVANJU
NAROČITO ISTAKNUTIH REZULTATA

Članak 7.

Mišljenje
o ispunjavanju naročito istaknutih rezultata iz članka 5. stavka 2. i članka 6.
stavka 4. ove Uredbe daje glavni rukovoditelj na prijedlog neposredno
nadređenog službenika.

UVJETI IZVANREDNOG
NAPREDOVANJA NIŽIH DRŽAVNIH SLUŽBENIKA

Članak 8.

Niži
državni službenik koji tijekom državne službe stekne viši stupanj stručne
spreme može napredovati na radno mjesto za koje je kao uvjet stručnog znanja
propisana stručna sprema koju je služ­benik naknadno stekao, ako ima najmanje dvije godine radnog
iskustva u državnoj službi.

Državni
službenik iz stavka 1. ovog članka raspoređuje se na radno mjesto bez obveze
probnog rada (vježbeničkog staža).

Kod
napredovanja iz stavka 1. ovoga članka državnom službeniku se u radno iskustvo
na odgovarajućim poslovima uračunava ukupno radno iskustvo ostvareno u državnoj
službi.

STUPANJE NA SNAGU

Članak 9.

Ova
Uredba stupa na snagu osmog dana od dana objave u »Narodnim novinama«.

Klasa:
118-04/07-01/01

Urbroj: 5030109-07-3

Zagreb,
19. srpnja 2007.

Potpredsjednica Vlade

i ministrica obitelji, branitelja i

međugeneracijske solidarnosti

**Jadranka Kosor, dipl. iur.,
v. r.**

Uredba, NN 77/2007-2421
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)